रैंसटैड की एक रिपोर्ट के अनुसार, वर्ष 2017 में ब्लॉकचेन और क्रिप्टोकरेंसी से जुड़ी नौकरियों की संख्या में करीब 50 फीसदी की उछाल देखी गई। इनमें सबसे ज्यादा जॉब ओपनिंग ब्लॉकचेन डेवलपर, ब्लॉकचेन सिस्टम आर्किटेक्ट, ब्लॉकचेन सॉफ्टवेयर इंजीनियर पदों के लिए रही। ब्लॉकचेन के बढ़ते इस्तेमाल को देखते हुए अनुमान है कि 2022 तक ब्लॉकचेन से जुड़े प्रोडक्ट और सर्विसेज का मार्केट करीब 7.7 बिलियन यूएस डॉलर तक पहुंच जाएगा। ब्लॉकचेन में संभावनाओं को देखते हुए सरकार भी इस तकनीक के संभावित इस्तेमाल के लिए इसे समझने पर काफी जोर दे रही है। नीति आयोग ने इसके लिए बकायदा इंडियाचेन नाम से एक पॉयलट प्रोजेक्ट शुरू किया है। इसी तरह क्रिप्टोकरेंसी में लेनदेन अभी देश में अमान्य है, लेकिन आगे चलकर अन्य देशों की तरह अगर भारत में भी इस लेनदेन को कानूनी मान्यता मिल गई, तो इस क्षेत्र में भी बड़ी तादाद में नौकरियां सामने आएंगी।